La Bibia piemontèisa/Testament Neuv/Maté/Maté 4


4

Le tentassion ëd Gesù 

An col temp-là Gesù a l’è stàit ëmnà 'nt ël desert da lë Spirit për essie tentà dal diav. Apress ch’a l’era stàit giun për quaranta dì e quaranta neuit, a l’ha comensà a d'avej fam. Anlora a l'é vzinasse ‘l tentator ch’a l’ha dije: ‘Se ti 't ses ël Fieul ëd Dé, comanda che ste pere-sì a dvento 'd pan!”. Ma Gesù a l’ha replicaje: “A l’é scrit: ‘L’òm a vivrà nen mach ëd pan, ma 'd minca paròla ch’a seurt ëd la boca ‘d Nosgnor!’. Anlora ‘l diav a l’ha portalo ant la sità santa e a l’ha butalo an sla part la pì àuta dël templi. E a l’ha dije: ‘Se ti ‘t ses ël fieul ëd Dé, campte giù, përché a l’é scrit: ‘Chiel a comandrà ai sò àngel ëd portete an soe man tan che ij tò pé a bato nen contra na chèich pera’. E Gesù a l’ha dije: ‘A l’é 'dcò scrìt: "Ti ‘t butras pa a la preuva Nosgnor tò Dé". E torna ‘l diav a l’ha portalo an s' na montagna motobìn àuta e a l’ha mostraje tuti ij regn dël mond e sò grandor. E a l’ha dije: ‘Mi it darai tute ste còse-là se mach ti’t camperas giù për tèra dë 'dnans ëd mi për rendme l’adorassion’. Anlora Gesù a l’ha dije: ‘Vat-ne vìa, Sàtana, përché ch’a l’è scrìt: ‘T’adorëras Nosgnor, tò Dé, e mach a Chiel it rendras toa adorassion’. Anlora ‘l diav a l’ha lassalo an santa pas e a son ëvnù dj’àngej ch'a son ancaminasse a rendje servissi”.

Prinsipi dla predicassion an Galilea 

Cand che Gesù a l’ha savù che Gioann a l’era stàit butà an përzon, a l’é artirasse an Galilea, ma a l’ha lassà Nasaret e a l’é andass-ne a vive a Cafàrnao, aranda ‘l lagh, ant la region ëd Zabulon e 'd Neftali. Parèj a l’é compisse lòn ch’a l’avìa nunsià ‘l profeta Isaia: “Tèra ‘d Zabulon e 'd Neftali, aranda ‘l lagh, da l’àutra banda dël Giordan, la Galilea dle gent. Col pòpol, ch’a vivìa 'nt lë scur, a l’ha vëddù ‘n gran’ ciàir; un ciàir a l’ha splendrì për coj ch’a vivo ant ël pais dla mòrt e dël top”. Da antlora Gesù a l’ha comensà a prediché: “Pentive dij vòstri pëccà e artorné a Nosgnor, përchè ‘l Regn dël cél a l’é fasse press”.

Ij prim dissépoj 

Damentre che Gesù a marciava arlongh ël lagh ëd Galilea, a l’ha vëddù doi frej, Simon, col ch’a l’avrìa avù lë stranòm ëd Pero, e sò frel Andrea, ch’a l’ero an camin ëd campé le rèj ant l’eva. A l’ero ‘d pëscador. Gesù a l’ha dije: “Vnime dapress e iv farai pëscador d’òm. Anlora lor, tut sùbit, a l’han chità soe rèj  e a son andass-je dapress.

Da lì, essend andàit pì anans, Gesù a l’ha vëddù doi d’àutri frej, Giaco, fieul ëd Zebedé, e sò frel Gioann. A j’ero ant na barca con sò pàre ‘d lor, Zebedé, ch’a comodavo le rèj, e a l’ha ciamaje ‘dcò lor. Tut sùbit a l’han chità soa barca e sò pare ‘d lor e a l’han butasse a andeje dapress.

Atività ‘d Gesù 

Gesù a andasìa për tuta la Galilea, a mostrava ant le sinagòghe, a nunsiava la bon-a neuva dël Regn e a varìa d’ògni sòrt ëd maladìe e d’infermità. Soa arnomansa a së spantiava fin-a për tuta la Sìria. Qualsëssìa ch’a fusso soe maladie o 'nfermità, o s’a l’avìo ‘d possession demonìache, ël mal caduch o ‘d paralisìa - chiel a-j varìa tuti. Na gran furfa ‘d pòpol a-j andasìa dapress da la Galilea, da la Decàpoli, da Gerusalem, da la Giudèa, e da l’àutra banda dël Giordan.

Nòte 
Bibia
Testament Neuv
Maté